b'\n_START_ARTICLE_\nVidkun Quisling\n_START_SECTION_\nBaggrund\n_START_PARAGRAPH_\nHan var s\xc3\xb8n af pr\xc3\xa6st og genealog Jon Lauritz Qvisling (1844- 1930), der studerede i tolv \xc3\xa5r f\xc3\xb8r han tog sin embedseksamen og var st\xc3\xa6rkt optaget af overnaturlige f\xc3\xa6nomener. Moderen, Anna Caroline Bang, var femten \xc3\xa5r yngre end sin mand. Hun kedede sig over hans intellektuelle interesser, og forholdet dem imellem var k\xc3\xb8ligt. Begge for\xc3\xa6ldre tilh\xc3\xb8rte nogle af de \xc3\xa6ldste og mest ansete familier i Telemark. Sl\xc3\xa6gten Quisling kom til Norge med den danske pr\xc3\xa6st Lauritz Ibs\xc3\xb8n Quislinus i 1665. Navnet Quisling stammer fra Kvislemark ved Slagelse; kvissel er \xc3\xa6ldre dansk for "kl\xc3\xb8ftet gren". Quisling havde tre s\xc3\xb8skende: J\xc3\xb8rgen, Arne og Esther. _NEWLINE_Faren udgav i 1897 detaljerede skildringer af engles tilv\xc3\xa6relse og natur i den m\xc3\xa6rkelige afhandling Om aanderne eller englene. I 1916 udgav broren J\xc3\xb8rgen, der var l\xc3\xa6ge, Sexualstudier, hvori han behandlede emnet m\xc3\xa6nd, kvinder, dans og forlovelse. I 1931 udgav han Det antropokosmiske system p\xc3\xa5 1.228 sider. Om det skrev psykiater Gabriel Langfeldt, at han ikke havde "set lignende eksempel p\xc3\xa5 ordnydannelse og begrebsforvirring" andet end hos patienter med skizofreni. Quisling selv fremviste den samme verdensfjernhed, da han i 1929 udgav brochuren Om at beboede verdener findes ogs\xc3\xa5 udenom jorden, og betydningen deraf for vor livsanskuelse. Hans bevis for at der findes liv p\xc3\xa5 andre planeter l\xc3\xb8d: "Universet er ut\xc3\xa6nkeligt uden v\xc3\xa6sner som er sig sin eksistens og sit virke bevidst." Han konkluderede: "S\xc3\xa5ledes bliver det muligt at skabe en enhedsforklaring af tilv\xc3\xa6relsen, bygget p\xc3\xa5 videnskab og erfaring, der tilfredsstiller den menneskelige tankes krav: UNIVERSISMEN, DEN NYE VERDENSRELIGION." Sin filosofi beskrev han som "radikal og revolution\xc3\xa6r", men ogs\xc3\xa5 "konservativ" og p\xc3\xa5stod, at han som den f\xc3\xb8rste havde fundet l\xc3\xb8sningen p\xc3\xa5 tilv\xc3\xa6relsens problemer. Gabriel Langfeldt beskrev ham i 1969 i G\xc3\xa5den Vidkun Quisling som religionsstifter: "Jeg kender ikke noget andet billede som kommer n\xc3\xa6rmere op til det klassiske billede af en paranoid stormandsgalskab." _NEWLINE_Den slags verdensfjernt grubleri var normalt i Quislings barndomshjem. Han har beskrevet sig som en ensom dreng. Han var en l\xc3\xa6sehest og en ener i skolen. Uden for skolen var han genert og kejtet. Familien boede syv \xc3\xa5r i Drammen, hvor han f\xc3\xb8lte sig fremmed. Han gik i latinskolen \xe2\x80\x93 og krigsskolen. Derfra blev han udeksamineret i 1911 som bedste kandidat nogen sinde og blev senere major i den norske h\xc3\xa6r. Den senere rektor, klassekammeraten Vilhelm Ullmann, beskrev Quisling som stille og genert, men n\xc3\xa5r han talte om sine interesser, optr\xc3\xa5dte han doserende og uden evne til modforestillinger. Men han var rar og hj\xc3\xa6lpsom mod sine klassekammerater, n\xc3\xa5r de stod fast i et fag. Ullmann sagde, at Quisling for det meste sad p\xc3\xa5 sit v\xc3\xa6relse og l\xc3\xa6ste, og at han h\xc3\xa5bede p\xc3\xa5 at blive tildelt en stor opgave. Han blev sp\xc3\xa5et en lysende karriere, men valgte uheldigvis i stedet en livsbane, hvor hans ukritiske grublen, livsfjernhed og manglende evne til at lytte til andre blev en st\xc3\xa6rkt negativ faktor.\n_START_SECTION_\nKarriere\n_START_PARAGRAPH_\nHan arbejdede med humanit\xc3\xa6r hj\xc3\xa6lp i Rusland under Fridtjof Nansen i 1920\'erne, da Sovjetunionen var ramt af en hungersn\xc3\xb8d, der tog livet af flere millioner. Efter at Storbritannien br\xc3\xb8d sine diplomatiske forbindelser med det sovjetiske styre, blev Quisling sat til at varetage de britiske interesser og modtog for sin indsats sammen med minister Anders Urbye ved den norske legation i Moskva kommand\xc3\xb8rkorset af ordenen Order of the British Empire som honorary commander. Han blev frakendt ordenen 22. maj 1944. Fra Moskva vendte han hjem som en gl\xc3\xb8dende antikommunist. Han var forsvarsminister 1931-33 i en Bondepartiregering._NEWLINE_Vidkun Quisling grundlagde i 1933 nazistpartiet Nasjonal Samling (NS), som ingen rolle spillede f\xc3\xb8r krigen. Ved den tyske invasion den 9. april 1940 fors\xc3\xb8gte han et statskup, men m\xc3\xa5tte efter tysk pres tr\xc3\xa6kke sig til fordel for det af H\xc3\xb8jesteret udn\xc3\xa6vnte Administrasjonsr\xc3\xa5det.\n_START_SECTION_\nMinisterpr\xc3\xa6sident\n_START_PARAGRAPH_\n1. februar 1942 blev han med tysk godkendelse ministerpr\xc3\xa6sident for en regering best\xc3\xa5ende af NS-medlemmer. Som statsleder fik han ogs\xc3\xa5 sin personlige livgarde: F\xc3\xb8rergarden. Quislings og partiets fors\xc3\xb8g p\xc3\xa5 at nazificere Norge led totalt skibbrud p\xc3\xa5 grund af folkelig modstand. _NEWLINE_Gennem en aftale med Quisling sikrede den tyske bes\xc3\xa6ttelsesmagt sig guld, s\xc3\xb8lv og smykker, der havde tilh\xc3\xb8rt norske j\xc3\xb8der. Der blev ogs\xc3\xa5 vedtaget en lov, hvorefter helj\xc3\xb8der, halv- og kvartj\xc3\xb8der skulle registreres af de norske myndigheder. Quisling forsvarede loven i en tale 6. december 1942 i Trondheim: "S\xc3\xa5 er der det r\xc3\xa6sonnement, at j\xc3\xb8den kan da ikke g\xc3\xb8re for, at han er j\xc3\xb8de. Det er et forkert, ja helt meningsl\xc3\xb8st r\xc3\xa6sonnement. Er der noget, et menneske kan g\xc3\xb8re for, s\xc3\xa5 er det vel, at han er den han er. Han er ikke nordmand, han er orientaler, og h\xc3\xb8rer ikke hjemme i Europa." Quislings regime fortsatte med lovreformer rettet mod j\xc3\xb8der, og i januar 1943 sendte Indenrigsdepartementet under Albert Hagelin to lovforslag til andre departementer. De sluttede sig ikke bare til N\xc3\xbcrnberglovene fra 1935, men rettede dem videre mod halv- og kvartj\xc3\xb8der. Lovene blev aldrig vedtaget, og ejendommeligt er det, at de overhovedet blev udarbejdet, da de norske j\xc3\xb8der enten var flygtet fra landet eller deporteret til Auschwitz med skibet D/S Donau. _NEWLINE_Norske fanger i tyske koncentrationslejre modtog i begyndelsen f\xc3\xb8devarepakker fra Norges R\xc3\xb8de Kors, men de standsede, da Quisling bestemte, at "landsforr\xc3\xa6derne" ikke fortjente nogen hj\xc3\xa6lp. Familierne m\xc3\xa5tte dog sende fangerne en m\xc3\xa5nedlig pakke. Senere modtog fangerne ogs\xc3\xa5 f\xc3\xb8devarepakker fra R\xc3\xb8de Kors i andre lande, bl.a. Danmark, der ikke tog hensyn til Quislings bestemmelse.\n_START_SECTION_\nEfter krigen\n_START_PARAGRAPH_\nI krigens sidste m\xc3\xa5neder fablede Quisling om en koalitionsregering mellem NS og hjemmefronten. En anden plan var, at han selv, betitlet "rigsforstander", skulle lede en samarbejdsregering mellem NS og fagforeningernes organisation LO. Han vurderede ogs\xc3\xa5 at udn\xc3\xa6vne sig selv til sognepr\xc3\xa6st i Fyresdal. Godt nok manglende han en teologisk uddannelse, men havde da sat sig ind i teologisk litteratur. I et udkast skrev han: "Ministerpr\xc3\xa6sidenten V.Q., som i kraft af den af ham ud\xc3\xb8vede myndighed i henhold til Grundloven, er den norske kirkes overhoved, \xc3\xb8nsker at udn\xc3\xa6vnes til sognepr\xc3\xa6st i Fyresdal, hvilket embede er ledigt, og hvor otte af hans forf\xc3\xa6dre i opadstigende linje i tolv led har v\xc3\xa6ret pr\xc3\xa6ster." Han ans\xc3\xa5 det som un\xc3\xb8dvendigt at ans\xc3\xb8ge om ordination, og viste til, at han allerede stod som ejer af Moland pr\xc3\xa6steg\xc3\xa5rd, der ogs\xc3\xa5 var hans f\xc3\xb8dested og barndomshjem. Pr\xc3\xa6steg\xc3\xa5rden havde han f\xc3\xa5et for\xc3\xa6ret af kirkeministeriet i 1944. _NEWLINE_I stedet blev han d\xc3\xb8mt for landsforr\xc3\xa6deri og henrettet ved skydning. Blandt tiltalepunkterne var samarbejde med Tyskland om angrebet p\xc3\xa5 Norge 9. april 1940, deportation af j\xc3\xb8der til tyske koncentrationslejre, og medvirkning til drab p\xc3\xa5 norske modstandsm\xc3\xa6nd. 10. september blev han d\xc3\xb8mt i Eidsivating lagmannsrett; han ankede dommen, men 13. oktober blev hans anke enstemmigt forkastet af h\xc3\xb8jesteret. Ti dage senere afslog regeringen Maria Quislings ans\xc3\xb8gning om ben\xc3\xa5dning for \xc3\xa6gtemanden, og det blev besluttet at fuldbyrde dommen samme nat. Quisling fik besked om det om aftenen i sin celle i M\xc3\xb8llergata 19. Kl 2:15 blev han hentet og k\xc3\xb8rt til retterstedet p\xc3\xa5 Akershus f\xc3\xa6stning. Skuddene faldt kl 2:40, hvorefter den d\xc3\xb8de blev lagt i kiste og fragtet til kremation p\xc3\xa5 Vestre gravlund.'